b"\n_START_ARTICLE_\nArthur Moritz Schoenflies\n_START_SECTION_\nVida i Obra\n_START_PARAGRAPH_\nSchoenflies, fill d'una rica fam\xc3\xadlia jueva fabricants de cigars, va estudiar al gymnasium (institut) de la seva ciutat natal fins al 1870. Aquest any va anar a la universitat de Berl\xc3\xadn en la qual es va graduar el 1875 i doctorar el 1877 sota la tutoria de Weierstrass i Kummer, tot i que tamb\xc3\xa9 va assistir a classes d'Aronhold al Institut Industrial de Berl\xc3\xadn. Des de 1878 a 1884 va ser professor de matem\xc3\xa0tiques de secund\xc3\xa0ria a instituts de Berl\xc3\xadn i de Colmar (Als\xc3\xa0cia)._NEWLINE_El 1884 va obtenir l'habilitaci\xc3\xb3 docent a la universitat de G\xc3\xb6ttingen en la qual va ser nomenat professor extraordinari el 1892, gr\xc3\xa0cies al recolzament de Felix Klein. El 1899 va ocupar una c\xc3\xa0tedra a la universitat de K\xc3\xb6nigsberg i el 1911 va passar a l'Acad\xc3\xa8mia de Ci\xc3\xa8ncies Socials i Comercials de Frankfurt, la qual es va integrar en la universitat de Frankfurt el 1914 en fundar-se aquesta. Schoenflies va ser rector de la universitat de 1920 a 1922 i es va retirar l'any seg\xc3\xbcent._NEWLINE_Schoenflies era besoncle de Walter Benjamin._NEWLINE_Schoenflies va iniciar la seva recerca en geometria de forma bastant tradicional, per\xc3\xb2 despr\xc3\xa9s, seguint l'obra de Camille Jordan, va introduir la teoria de grups en el seu treball. Una de les seves descobertes principals, simult\xc3\xa0nia per\xc3\xb2 independentment amb Evgraf Fedorov va ser la derivaci\xc3\xb3 de l'exist\xc3\xa8ncia de exactament 230 grups cristal\xc2\xb7logr\xc3\xa0fics. Aquestes recerques el van portar a publicar el 1891 una de les seves obres principals: Krystallsysteme und Krystallstructur, que va reeditar el 1923 amb el t\xc3\xadtol de Theorie der Kristallstruktur._NEWLINE_A partir de mitjans dels anys 1890's es va comen\xc3\xa7ar a interessar per la teoria de conjunts de Cantor i per la topologia. La major part de la seva producci\xc3\xb3 matem\xc3\xa0tica \xc3\xa9s sobre aquests temes. Malgrat aix\xc3\xb2, la seva obra es situa en el moment de la transici\xc3\xb3 de la primera generaci\xc3\xb3 de te\xc3\xb2rics (molt influ\xc3\xafts per Cantor) a la generaci\xc3\xb3 dels que van empentar la teoria cap a noves fases i a ell li van mancar idees penetrants."